**AIŠKINAMASIS RAŠTAS (N)**

**PRIE SAVIVALDYBĖS TARYBOS SPRENDIMO „DĖL SAVIVALDYBĖS BŪSTO IR PAGALBINIO ŪKIO PASKIRTIES ŪKINIO PASTATO DALIES PARDAVIMO“**

**1. Sprendimo projekto esmė tikslai ir uždaviniai.**

Šiuo sprendimu siekiama įgyvendinti savivaldybės būsto nuomininkės ir pagalbinio ūkio paskirties ūkinio pastato bendraturtės prašymus dėl leidimo įsigyti nuomojamą savivaldybei nuosavybės teise priklausantį būstą ir pagalbinio ūkio paskirties ūkinį pastato dalį, atlikti pardavimo procedūras.

**2. Projekto rengimo priežastys ir kuo remiantis parengtas sprendimo projektas.**

Klaipėdos miesto savivaldybės administracijai pateikti savivaldybės būsto nuomininkės N. V. ir ūkinio pastato bendraturtės D. P. prašymai pirkti nuomojamą savivaldybei nuosavybės teise priklausantį būstą ir pagalbinio ūkio paskirties ūkinio pastato dalį.

Savivaldybės būsto nuomininkės N. V. šeimai savivaldybei nuosavybės teise priklausantis 62,23 kv. m ploto būstas Vyturio g. 5-*(duomenys neskelbtini),* Klaipėda, išnuomotas Klaipėdos miesto savivaldybės tarybos 2011-03-17 sprendimu Nr. T2-75, pakeičiant būsto nuomos sutartį, iškeldinus iš avarinio gyvenamojo namo Merkio g. 4, Klaipėda. Dėl pasikeitusios šeimyninės padėties, būstas nebuvo privatizuotas. Nuomininkė kreipėsi į teismą dėl pripažinimo privatizuoti būstą lengvatinėmis sąlygomis. Klaipėdos apylinkės teismo 2021-01-25 sprendimu (civ. byla Nr. e2-113-323/2021) nuomininkei N. V. pripažinta teisė privatizuoti būstą pagal Butų privatizavimo įstatymą. Vykdant teismo sprendimą, būstas parduodamas vadovaujantis Lietuvos Respublikos paramos būstui įsigyti ar išsinuomoti įstatymo 25 straipsnio 1 dalies 2 punkto nuostatomis, kai būstai parduodami laikantis nuostatos, kad jų pardavimo kaina nebus didesnė negu kaina, kuri LR Butų privatizavimo įstatyme nustatyta tvarka galėjo būti apskaičiuota iki 1998 m. liepos 1 d. ir patikslinta atsižvelgiant į infliaciją, kai būstą perka nuomininkai, kuriems teismo sprendimu pripažinta teisė pirkti būstą pagal Butų privatizavimo įstatymą. Turto vertintojai UAB „Krivita“, vadovaudamasi Turto ir verslo vertinimo metodika, patvirtinta Turto ir verslo vertinimo pagrindų įstatymo nustatyta tvarka, atliko retrospektyvinį turto (būsto) vertinimą. Vadovaujantis teisės aktais ir atsižvelgiant į turto vertintojų nustatytą būsto vertę, apskaičiuota būsto Vyturio g. 5-*(duomenys neskelbtini)*, Klaipėda, pardavimo kaina – 2788,20 Eur (iš jų 217,80 Eur už būsto vertės nustatymą).

Gyvenamojo namo Marių g. 3, Klaipėdos r. sav., Priekulės sen., Kairių būsto savininkė D. P., prašo leisti pirkti rinkos verte savivaldybei nuosavybės teise priklausančią 6,37 kv. m ploto (plane žym. ind. 1-8) pagalbinio ūkio paskirties ūkinio pastato dalį, pastato bendras plotas **– 53,60 kv. metro, užstatytas plotas – 67,00 kv. metro.** Ūkinis pastatas yra gyvenamojo namo Marių g. 3, Klaipėdos r. sav., Priekulės sen., Kairių k. valdoje ir gyvenamojo namo savininkams suteikiama pirmenybė pirkti nurodytą turtą. Gyvenamojo namo Marių g. 3 būstų savininkai pasirašė susitarimą dėl pagalbinio ūkio paskirties ūkinio pastato pasidalijimo ir naudojimosi tvarkos. Turto vertintojai UAB „OBER-HAUS“ nekilnojamas turtas nustatė pastato dalies rinkos vertę – 400,00 Eur (iš jų 100,00 Eur už turto vertės nustatymą). Nustatyta ūkinio pastato dalies vertė atitinka turto pardavimo kainą.

Sprendime nurodyti pirkėjai už perkamą turtą atsiskaitys, sumokant nustatytą kainą po sprendimo priėmimo arba per 3 mėn. po pirkimo-pardavimo sutarties pasirašymo.

Vadovaujantis Lietuvos Respublikos paramos būstui įsigyti ar išsinuomoti įstatymo 25 straipsnio 1 dalies 2 punktu, 2 dalies 3 punktu ir 3 dalimi, Klaipėdos miesto savivaldybės būsto ir pagalbinio ūkio paskirties pastatų pardavimo tvarkos aprašo, patvirtinto Klaipėdos miesto savivaldybės tarybos 2016 m. gruodžio 22 d. sprendimu Nr. T2-304 „Dėl Klaipėdos miesto savivaldybės būsto ir pagalbinio ūkio paskirties pastatų pardavimo tvarkos aprašo patvirtinimo“ 16.6 papunkčiu ir Klaipėdos miesto savivaldybės administracijos direktoriaus 2021 m. birželio 8 d. įsakymu Nr. AD2-1021 „Dėl parduodamo savivaldybės būsto ir pagalbinio ūkio paskirties pastato dalies įkainojimo aktų patvirtinimo“, patvirtinti būsto ir pagalbinio ūkio paskirties ūkinio pastato dalies įkainojimo aktai ir parengtas šis sprendimo projektas.

**3. Kokių rezultatų laukiama.**

Savivaldybės nuomininkė ir kita pareiškėja įsigyja turtą nuosavybės teise.

**4. Sprendimo projekto rengimo metu gauti specialistų vertinimai.**

Neigiamų specialistų vertinimų negauta.

2

**5. Išlaidų sąmatos skaičiavimai, reikalingi pagrindimai ir paaiškinimai.**

Parengtas Klaipėdos miesto savivaldybės administracijos direktoriaus 2021 m. birželio 8 d. įsakymas Nr. AD2-1021 „Dėl parduodamo savivaldybės būsto ir pagalbinio ūkio paskirties pastato įkainojimo aktų patvirtinimo“.

**6. Lėšų poreikis sprendimo įgyvendinimui.**

Sprendimo įgyvendinimui papildomos lėšos nereikalingos.

**7. Galimos teigiamos ar neigiamos sprendimo priėmimo pasekmės.**

Įgyvendinant šį sprendimą neigiamų pasekmių nenumatoma, teigiamos pasekmės – lėšos, gautos už parduodamą turtą – 3188,20 Eur pervedamos į savivaldybės biudžetą ir atskaičius su savivaldybės turto vertės nustatymu susijusias išlaidas – 317,80 Eur, naudojamos socialinio būsto fondo plėtrai.

Teikiame svarstyti šį sprendimo projektą.

PRIDEDAMA. Turto vertės nustatymo pažymų kopijos (N) – 2 lapai.

Turto valdymo skyriaus vedėjas Edvardas Simokaitis